JUDETUL SUCEAVA
COMUNA SUCEVIȚA                                                                                        



REGULAMENT
pentru ocuparea domeniului public/privat al Comunei SUCEVIȚA,
în vederea desfăşurării de activităţi sezoniere şi ocazionale


CAPITOLUL I
DISPOZIŢII GENERALE
     
     1.1 Scopul regulamentului
     Art.1 Prezentul regulament stabileşte măsurile prescrise care reglementează desfăşurarea activităţilor sezoniere şi ocazionale din domeniul comercial, al serviciilor, al producţiei sau din domeniul social-cultural şi sportiv, ce se desfăşoară pe terenuri aparţinând domeniului public sau privat al Comunei Sucevița. Dispoziţiile prezentului regulament urmăresc respectarea legilor cu privire la principiile liberei concurenţe, protecţia vieţii, sănătăţii şi securităţii consumatorului dar şi a mediului. 
     Art.2 Activităţile pentru care se va elibera acordul de ocupare a terenului, sunt cele prevăzute în nomenclatorul CAEN sau prin alte acte normative referitoare la activităţile desfăşurate în economia naţională.

     1.2 Domeniul de reglementare
     Art.3 (1) Prevederile prezentului regulament se aplică:
- agenţilor economici – persoane fizice autorizate, persoanelor juridice, întreprinderilor individuale şi familiale care desfăşoară activităţi comerciale sau prestează servicii către populaţie;
- persoanelor fizice, producătorilor individuali, care comercializează produse proprii sau prestează unele servicii specifice;
- asociaţiilor non-profit, cultelor religioase, organizaţiilor şi fundaţiilor, instituţiilor publice, care desfăşoară activităţi de interes public;
- partidelor şi alianţelor politice, care desfăşoară activităţi specifice.
         (2) Toate entităţile prezentate la aliniatul anterior vor fi denumite în continuare: solicitanţi. 
    
Art.4 (1) Pe terenul din domeniul public/privat al Comunei Sucevița sunt interzise, cu desăvârşire, activităţile care incită la violenţă, la ură sau care periclitează siguranţa populaţiei, activităţile care tulbură liniştea şi ordinea publică.
        (2) În toate cazurile, sunt interzise activităţile comerciale:
a) pe spaţii verzi amenajate;
b) în apropierea intersecţiilor şi trecerilor de pietoni pe o rază mai mică de 5 m, cu excepţia cazurilor în care, prin hotărâre a consiliului local, se dispune altfel;
c) în parcuri, pe aleile principale, pentru a nu se împiedica circulaţia pietonală sau a se bloca accesul în incinte publice sau private;
d) pe locurile de joacă pentru copii;
e) în parcări de reşedinţă, fără acordul prealabil al consiliului local;
f) pe trotuare mai înguste de 2 m.

1.3 Cadrul legal general de reglementare a domeniului 
- Legea nr. 215/2001, republicată – privind administraţia publică locală - art. 36 alin. (2) lit. c) şi d) şi art. 63;
- Legea nr. 650/2002 - pentru aprobarea Ordonanţei Guvernului nr. 99/2000 privind comercializarea produselor şi serviciilor de piaţă;
- Hotărârea Guvernului României nr. 955/2004 – pentru aprobarea reglementărilor cadru de aplicare a Ordonantei Guvernului nr. 71/2002 privind organizarea si funcţionarea serviciilor publice de administrare a domeniului public şi privat de interes local;
- Legea nr. 50/1991, republicată şi actualizată – privind autorizarea executării lucrărilor de construcţii, cu toate modificările şi completările ulterioare;
-  Legea 60/1991, republicată - privind organizarea şi desfăşurarea adunărilor publice;
- Legea nr. 12/1990, republicată - privind protejarea populaţiei împotriva unor activităţi de producţie, comerţ sau prestări de servicii ilicite, republicată, cu modificările şi completările ulterioare;
-  Legea 227/2015, actualizată - privind Codul fiscal – Titlul IX „Impozite şi taxe locale”;
-  Legea  207/2015, actualizată - privind Codul de procedură fiscală;
- Ordonanta nr.2/2001 - privind regimul juridic al contravenţiilor, cu modificările şi completările ulterioare;
-  Legea nr. 126/199, republicată şi actualizată - privind regimul materiilor explozive;
-  Legea nr. 287/2009 privind Codul Civil, republicată şi actualizată;
-  Legea nr. 273/2006 privind finanţele publice locale, actualizată;

CAPITOLUL II
DEFINIȚII SI CLASIFICĂRI
    
Art.5  Definirea unor termeni utilizaţi pe parcursul regulamentului:
- acord pentru ocuparea temporară a terenului – este actul prin care unitatea administrativ-teritorială permite amplasarea unor unităţi (fixe sau mobile) de comerţ/promovare/informare, în vederea desfăşurării unor evenimente şi activităţi sezoniere sau ocazionale, pe terenul din domeniul  public sau privat al Comunei Sucevița.
- agent economic – denumire generică prin care, în economia de piaţă, se desemnează comercianţii persoane fizice, comercianţii persoane juridice, precum şi regiile autonome, ca participanţi la raporturile economice şi juridice care în totalitatea lor concretizează procesele economice în desfăşurarea acestora;
- autorizaţie de funcţionare – acordul favorabil al autorităţii administraţiei publice locale, în baza căruia persoana fizică sau juridică poate desfăşura activităţi economice în Comunei Sucevița;
- consumator - orice persoană fizică sau grup de persoane fizice constituite în asociaţii, care cumpară, dobîndesc, utilizează ori consumă produse sau servicii în afara activităţii profesionale;
- comerciant - persoană fizică sau juridică autorizată să desfăşoare activităţi de comercializare a produselor şi serviciilor de piaţă; 
- comerţ stradal - comerţ, cu caracter permanent, sezonier sau ocazional, desfăşurat pe terenul din domeniul public/privat al localităţii, în afara spaţiului magazinelor, de regulă în zone cu intensă circulaţie pietonală, pe străzi, trotuare, pasaje publice sau orice zonă destinată folosinţei publice;
- comerţ ambulant - activitatea de comercializare cu amănuntul realizată prin vânzarea în mai multe locaţii, pe unităţi (standuri) mobile, rulote sau în vehicule special amenajate, care la încheierea programului eliberează amplasamentul;
- comerţ ocazional – activitatea de comerţ stradal desfăşurată cu ocazia anumitor evenimente, pe o perioada limitată de timp;
- comerţ sezonier - activitatea de comerţ stradal desfăşurată în perioade de timp potrivite pentru a întreprinde anumite acţiuni condiţionate de caracteristicile anotimpului;
- comerţ stradal în puncte fixe - activitatea de comercializare în orice structură de vânzare cu amănuntul, realizată pe amplasamentele stabilite;
- chioşc stradal – construcţie uşoară, de mici dimensiuni, temporară, având una din laturi (sau mai multe) deschise, amplasată pe străzi şi în zone publice, din care se vând: flori, ziare, reviste, sucuri, produse alimentare, alte produse;
- copertina tip rulou – element de construcţie, care se rulează amplasat pe o construcţie pentru a proteja de ploaie sau de soare;
- mijloc de transport specializat – structură de vânzare specializată montată pe un mijloc de transport (autospecială, remorcă, tricicletă, etc.) utilizată pentru vânzarea sau expunerea anumitor produse.
- mobilier stradal - obiecte de mobilier de uz comercial (mese, scaune, umbrele, copertina tip rulou), folosite pentru desfăşurarea activităţilor comerciale;
-  punct de lucru – spaţiu delimitat, în care agenţii economici îşi desfăşoară activitatea;
-  sezonier – perioada din an care corespunde, de regulă, unui anotimp;
- structura de vînzare/promovare - spaţiul de desfăşurare a uneia sau mai multor activităţi comerciale;
- terasă de alimentaţie publică – spaţiu amenajat în faţa unităţii proprii de alimentaţie publică sau în alt spaţiu bine delimitat, în vederea servirii consumatorilor sau cu ocazia unor evenimente cu caracter de agrement şi/sau tematic (festivaluri, târguri);
- tonetă – structură de vânzare deschisă, tarabă, la care se vând, pe stradă, articole mărunte, dulciuri, răcoritoare etc.;
- umbrelă – obiect alcătuit dintr-o pânză care se poate strânge sau întinde (în forma unei calote sferice) prin intermediul unor spiţe fixate radial pe un baston, destinat să apere de ploaie sau de soare.

Art.6  Nomenclator de activităţi:
1. Activităţi comerciale:
- alimentaţie publică;
- comercializare produse diverse – produse alimentare ambalate, nealimentare;
- comercializare fructe de sezon;
- comercializare popcorn, produse de patiserie (clătite, gogoşi etc.), îngheţată.
- comercializare produse de artizanat;
- comercializare flori;
- comercializare carte, presă.
2. Activităţi de promovare:
- expoziţii: expunere de produse, standuri în faţa unităţii;
- expunere de maşini în zone publice;
- expoziţii de carte, flori în cadrul unor manifestări.
3. Activităţi cu caracter social sau de interes public:
- evenimente social-sportive;
- distribuirea de pliante în campaniile de informare;
- strângerea de semnături, în cadrul legal de desfăşurare;
- consultaţiile medicale gratuite, în cadrul unor campanii.
4. Activităţi cu caracter cultural şi de divertisment:
- festivităţi şi comemorări;
- festivaluri;
- concerte;
- târguri.
5. Activităţi de agrement:
- parcuri de distracţii, maşinuţe, tobogane gonflabile;
- organizarea jocurilor de artificii;
- circuri;
- menajerii, târguri de păsări, de animale de companie;
- concursuri/competiţii.
6. Activităţi ocazionale:
- 1 Martie - 8 Martie – comercializare mărţişoare, flori, suveniruri;
- 1 Mai – activităţi de agrement;
- 9 Mai – acţiuni specifice sărbătoririi „Zilei Europei”;
- 1 Iunie – activităţi sportive, de agrement, etc. specifice sărbătoririi „Zilei Copilului”;
- Zilele comunei; 
- 28 Noiembrie – acţiuni specifice sărbătoririi „Zilei Bucovinei”;
- 1 Decembrie – acţiuni specifice sărbătoririi „Zilei Naţionale”;
- 6 Decembrie - comercializare de produse specifice sărbătorii de Sf. Nicolae, jucării, etc.;
- Târgul de Crăciun – comercializare de produse alimentare, felicitări, cadouri, jucării, podoabe de pom, obiecte de cult, etc.;
Art.7  Comerţul stradal poate fi clasificat astfel:
7.1 în funcţie de durata de desfăşurare a activităţii:
- comerţ ocazional;
- comerţ sezonier.
7.2. în funcţie de modul de amplasare:
- comerţ desfăşurat în spaţii special amenajate;
- comerţ desfăşurat în locuri puse la dispoziţie prin hotărîri ale consiliului local (de regulă, cu ocazia desfăşurării unor evenimente);
7.3. în funcţie de structura de vânzare utilizată:
- comerţ pe terase sezoniere amplasate în faţa unităţilor de alimentaţie publică sau în alt spaţiu bine delimitat prin reglementări ale consiliului local; 
- comerţ din chioşcuri;
- comerţ cu utilizarea tonetelor;
- comerţ cu utilizarea tricicletelor, mijloacelor de transport specializate sau alte tipuri de unităţi mobile destinate desfăşurării de activităţi comerciale;
- comerţ ce utilizează alte tipuri de mobilier rural avizat;
- comerţ fără utilizarea de mobilier rural sau dotări speciale.

CAPITOLUL III
PROCEDURA DE OCUPARE A TERENULUI DIN DOMENIUL PUBLIC şi PRIVAT

PROCEDURA DE AUTORIZARE
Art.8 Amplasarea structurilor de comerţ, promovare, informare etc. folosite de persoanele fizice sau juridice pe terenul din domeniul public şi privat se face numai pe baza acordului pentru ocuparea temporară a terenului în scopul desfăşurării unei activităţi ocazionale sau sezoniere, emis de Compartiment financiar-contabil – Birou Impozite şi taxe. 

Acordul pentru ocuparea temporară a terenului din domeniul public şi privat al localităţii se eliberează, de către Compartiment financiar-contabil – Birou Impozite şi taxe, în baza unei documentaţii compuse din:
- cerere tip, conform Anexei nr. 1 la prezentul Regulament;
- copie BI/CI, al persoanelor fizice/juridice;
- copie după certificatul de înmatriculare sau codul unic de înregistrare fiscală, în cazul persoanelor fizice autorizate şi a persoanelor juridice;
- plan de amplasament care să cuprindă dimensiunile şi poziţionarea în teren (în cazul teraselor sezoniere);
- descrierea mobilierului rural utilizat (umbrele, copertine etc.);
- autorizaţie sanitar-veterinară (după caz);
- avize, autorizaţii, acreditări legale (în funcţie de domeniul de activitate);  
- contract de salubrizare încheiat cu operatorul serviciului public local, în cazul activităţilor sezoniere;
- dovada achitării tuturor obligaţiilor către bugetul local al Comunei Sucevița;
- dovada achitării taxei locale pentru salubrizarea locurilor publice, în cazul activităţilor ocazionale;
- dovada achitării taxei locale de utilizare a terenului din domeniului public/privat al Comunei Sucevița, în cazul activităţilor ocazionale.

PROCEDURA DE ATRIBUIRE A AMPLASAMENTELOR
Art.9 Activităţile sezoniere şi ocazionale pe terenul din domeniul public şi privat al localităţii se desfăşoară numai în baza acordului încheiat cu Primăria Comunei Sucevița.
Acesta stabileşte următoarele:
- amplasamentul pe care se desfăşoară acţiunea/evenimentul;
- obiectul de activitate;
- suprafaţa;
- perioada de desfăşurare a acţiunii;
- obligaţiile de plată către bugetul local;
- condiţiile economice, urbanistice, de mediu, de respectare a normelor ISU şi de păstrare a ordinii şi liniştii publice etc.
Art.10 Documentaţia aferentă structurilor de vânzare amplasate sezonier pe terenul din domeniul public şi privat al comunei va fi avizată de Serviciul de urbanism şi a.t., privitor la amplasare, suprafaţă, mobilier şi copertine (umbrele, corturi etc.).
Art.11 Acordul pentru ocuparea temporară a terenului în scopul desfăşurării unei activităţi sezoniere se eliberează de către Serviciul impozite şi taxe, în baza documentaţiei depuse, după obţinerea avizului Serviciului de urbanism şi a.t., în limita spaţiului ce poate fi pus la dispoziţie pentru această destinaţie.
Art.12 Acordul pentru ocuparea temporară a terenului în scopul desfăşurării unei activităţi ocazionale se eliberează de către Serviciul impozite şi taxe, în baza criteriilor obiective prevăzute la art. 60 şi 61 din prezentul regulament, în limita spaţiului alocat desfăşurării acţiunii/evenimentului.
      
PROCEDURA DE ELIBERARE A ACORDULUI PENTRU OCUPAREA TEMPORARĂ A TERENULUI
Art.13 (1) Acordul pentru ocuparea temporară a terenului din domeniul public şi privat al comunei, va fi eliberat la cererea solicitantului, în termen de maxim 15 zile de la data solicitării, de către Primăria Comunei Sucevița.
         (2) Dacă documentaţia prezentată de către solicitant nu este completă, termenul prevăzut la aliniatul anterior se prelungeşte pînă la clarificarea tuturor aspectelor referitoare la documentaţia prezentată la art.8.   
       Art.14 (1) Acordul pentru ocuparea temporară a terenului se emite pentru fiecare acţiune/eveniment în parte, pe baza cererii scrise a solicitantului, însoţită de documentaţia prezentată la art. 8 din prezentul regulament, termenul limită fiind sfârşitul anului fiscal, respectiv data de 31 decembrie.
 (2) Este interzisă întocmirea unui acord pentru ocuparea temporară a terenului care să depăşească data de 31 decembrie a anului în care se încheie. 
Art.15 Acordul pentru ocuparea terenului din domeniul public şi privat al comunei se va întocmi în două exemplare, dintre care unul va rămâne în evidenţa Primăriei Comunei Sucevița -  Serviciul impozite şi taxe, iar cel de-al doilea va fi eliberat solicitantului, în termenul specificat la art.13 din acest articol.
Art.16  În cazul în care terenurile pe care sunt amplasamente vor primi o altă destinaţie, conform documentaţiilor aprobate, solicitanţii în cauză vor fi înştiinţaţi prin notificare prealabilă urmând a se identifica alte amplasamente de comun acord cu aceştia.
Art.17  Suspendarea activităţii solicitantului după întocmirea acordului poate surveni în următoarele situaţii:
a) la cererea expresă a solicitantului, cu specificarea perioadei de suspendare, care să nu depăşească termenul pentru care este încheiat acordul. În acest caz, solicitantul nu poate beneficia de recalcularea obligaţiilor de plată către bugetul local;
b) la solicitarea organelor de control în drept, reluarea activităţii putând fi posibilă doar după remedierea aspectelor care au condus la măsura de suspendare a activităţii; 
c) la iniţiativa Primăriei Comunei Sucevița, caz în care solicitantul va fi notificat cu cel puţin 3 zile înainte de măsura dispusă. Notificarea va cuprinde motivele care au condus la măsura suspendării activităţii (desfăşurarea altei activităţi decât cea menţionată în acord, ocuparea unei suprafeţe mai mari decât cea pentru care s-a întocmit acordul, amplasarea unor elemente de mobilier stradal neconforme etc.) şi perioada la care se referă. 
Art.18 (1) Taxa pentru utilizarea temporară a terenului din domeniul public şi privat al comunei în vederea desfăşurării de activităţi sezoniere şi ocazionale se datorează pentru fiecare punct de lucru al solicitanţilor, pentru anul în curs.
(2) Solicitanţii care desfăşoară activităţi sezoniere şi ocazionale pe domeniul public şi/sau privat al Comunei Sucevița datorează o taxă diferenţiată în raport cu activitatea desfăşurată, suprafaţa ocupată şi perioada de desfăşurare a activităţii.
 (3) Taxa pentru utilizarea terenului din domeniul public şi privat al comunei, precum şi celelalte obligaţii bugetare conexe, se plătesc la casieria Primăriei Comunei Sucevița sau prin ordin de plată în contul bugetului local, solicitantul neputându-se considera autorizat decât în momentul eliberării acordului de către serviciul de specialitate. În situaţia în care este specificată plata anticipată a taxelor locale, o copie a documentului de plată se va anexa la documentaţia ce însoţeşte solicitarea de ocupare a terenului.
Art.19  Cuantumul taxelor locale percepute în cadrul acordului sunt prevăzute în hotărârea consiliului local pentru stabilirea impozitelor şi taxelor locale aferente anului respectiv.  
Art.20  Responsabilitatea încasării taxelor menţionate revine Compartimentului financiar-contabil – Birou Impozite şi taxe  din  cadrul Primăriei Comunei Sucevița.
Art.21 (1) Acordul pentru ocuparea temporară a terenului din domeniul public şi privat al comunei este valabil pe durata perioadei aprobate.
(2) Prelungirea valabilităţii acordului se va face numai prin cerere scrisă, cu maxim 15 zile înaintea expirării valabilităţii acestuia, în limitele prevăzute în prezentul regulament.
Art.22  În situaţia constatării ocupării terenului din domeniul public/privat al localităţii fără încheierea prealabilă a unui acord, se va proceda, după caz, la impunerea din oficiu a celui în cauză, cu despăgubirea aferentă întregii perioade de ocupare. 
Art.23 Modificările acordului pentru ocuparea terenului vor fi operate la cererea scrisă a solicitantului sau atunci când situaţia o cere, cu acordul autorităţii publice locale, prin încheierea unui act adiţional.
Art.24 În cazul pierderii sau deteriorării acordului pentru ocuparea terenului, solicitantul este îndreptăţit la eliberarea unui duplicat al acestuia.
Art.25 (1) Anularea acordului de amplasare se face la cererea scrisă a solicitantului, cu condiţia achitării taxelor aferente până la data cererii de anulare, inclusiv.
(2) Acordul de amplasare poate fi anulat oricând, înaintea expirării termenului, dacă nu se respectă:
- amplasamentul şi suprafaţa aprobată;
- obiectul de activitate autorizat;
- tipul de amplasament aprobat;
- normele de estetică şi igiena publică;
- cerinţele şi criteriile ce au stat la baza eliberării acordului de amplasare;
- existenţa unor reclamaţii întemeiate, la constatarea instituţiilor abilitate.
- alte prevederi impuse de actele normative în vigoare.
(3) Referatul pentru anularea acordului de ocupare a terenului va fi întocmit de către Compartimentul financiar-contabil – Birou Impozite şi taxe, pe baza constatărilor proprii sau a reprezentanţilor instituţiilor abilitate. 
(4) Anularea acordului se face prin transmiterea unei notificări, în acest sens, care va cuprinde motivele anulării, precum şi data de la care aceasta îşi produce efecte.

CAPITOLUL IV
REGULI DE AMPLASARE PE TERENUL DIN DOMENIUL PUBLIC şi PRIVAT AL LOCALITATII

IV.1 COMERTUL STRADAL – în puncte fixe
A.  Terase amplasate sezonier
Art.26  Terenurile aparţinând domeniului public sau privat al Comunei Sucevița pot fi ocupate sezonier, contra cost şi pe o perioadă determinată, fără licitaţie publică, pentru efectuarea comerţului stradal în faţa spaţiilor comerciale de alimentaţie publică autorizate şi numai pentru amplasarea de terase sezoniere pentru activitatea de alimentaţie publică. Se pot amplasa terase sezoniere doar acolo unde lăţimea trotuarului este mai mare de 3 m, pentru a rămîne 1,5 m pentru traficul pietonal;
Art.27 Terasele amplasate vor fi delimitate, perimetral, de parapete mobile sau jardiniere, fără a fi ancorate în pavajul trotuarului;
Art.28  Terasele pot fi acoperite cu:
(1) copertine tip rulou confecţionate din materiale în culoarea faţadei imobilului respectiv, neinscripţionate, prinderea copertinelor se va face fără a aduce prejudicii imaginii clădirii;
(2) umbrele realizate din materiale impermeabile rezistente la intemperii, vor avea aceeaşi formă, culoare şi nu vor depăşi limita autorizată a terasei.
     Art.29  Se interzice închiderea teraselor cu orice fel de material.
Art.30 Se interzice amplasarea barurilor, vitrinelor frigorifice şi a ambalajelor în afara unităţii de alimentaţie publică;
Art.31 Se interzice acoperirea pavajului cu orice fel de material textil, sintetic sau platforme provizorii, indiferent din materialele din care sunt utilizate, fără aprobarea serviciului de specialitate;
Art.32  Se interzice ancorarea meselor şi a scaunelor în pavaj.
Art.33 Se interzice amplasarea teraselor pe carosabil şi la o distanţă mai mică de 5 m de intersecţii.
Art.34 Pe suprafaţa amenajată a terasei, operatorul economic va utiliza mobilierul (mese, scaune, umbrele, rulouri) avizat de serviciul de specialitate.
Art.35 Agenţii economici care deţin terase sezoniere sunt obligaţi să asigure curăţenia şi igiena atât pe terasă cât şi în jurul acesteia.
Art.36 Agenţii economici care au debite neachitate şi amenzi contravenţionale  nu pot beneficia de prevederile prezentului regulament (nu au voie să amplaseze terase pe domeniul public).
Art.37 Se interzice prepararea în aer liber a tuturor sortimentelor culinare (grătare, mici, frigărui etc.).
Art.38 (1) Orarul de funcţionare al teraselor este de la ora 9 la ora 22;
(2) În cazul în care este solicitată prelungirea orarului de funcţionare prevăzut la alineatul precedent, este necesară obţinerea acordului din partea vecinilor pe o rază de 15 m. 
Art.39  Se recomandă utilizarea unei sonorizări ambientale decente, în limitele impuse de lege, fără a crea disconfort consumatorilor şi/sau pietonilor.
Art.40 In situaţiile în care terenurile din domeniul public al Comunei Sucevița, pe care sunt amplasate terasele sezoniere urmează să fie afectate de construcţii, modernizări, reparaţii, amenajări sau utilităţi publice, deţinătorii de terase vor dezafecta terenurile necondiţionat şi fără trecerea vreunui termen, la somaţia făcută de primar, în termen de 5 zile de la comunicare.
Art.41  Este obligatorie eliberarea terenului la finele duratei pentru care s-a întocmit contractul de ocupare temporară a domeniului public/privat pentru terase sezoniere.
 
Obligaţiile agenţilor economici care amplasează sezonier terase pe terenul din domeniul public şi privat al comunei:
Art.42 In vederea desfăşurării de activităţi de alimentaţie publică pe domeniul public/privat al Comunei Sucevița, comercianţii vor trebui să respecte următoarele cerinţe:
1. în zonele publice pot fi desfăşurate activităţi de alimentaţie publică numai de către agenţii economici, persoane fizice şi juridice, autorizaţi;
2. agentul economic care solicită desfăşurarea activităţii de alimentaţie publică pe domeniul publicprivat, trebuie să dispună de toate acordurile şi avizele legale obligatorii pentru desfăşurarea activităţii şi să achite anticipat taxele pentru ocuparea domeniului public;
3. la punctul de lucru se vor afişa orarul de funcţionare şi datele de identificare ale comerciantului. Agentul economic care desfăşoară activitatea în oricare punct de lucru trebuie să deţină dovada privind ocuparea legală a domeniului public (acord valabil sau convenţie şi chitanţă privind achitarea taxei de ocupare temporară a domeniului public – în copie) şi actele societăţii (autorizaţie persoană fizică sau certificat de înregistrare fiscală);
4. acordul de ocupare temporară a domeniului public se va încheia pe o perioadă de minim 6 luni, cu posibilitatea de prelungire;
5. activitatea de alimentaţie publică pe terasele sezoniere se va desfăşura civilizat, cu respectarea normelor privind:
· respectarea amplasamentului;
· igiena şi sănătatea publică;
· protecţia consumatorilor;
· provenienţa şi calitatea mărfurilor;
· protecţia muncii;
· ordinea şi liniştea publică;
6. să fie asigurată păstrarea curăţeniei în zona publică ocupată, iar funcţionarea să nu creeze disconfort riveranilor;
7. este obligatoriu ca la locul de desfăşurare a activităţii de alimentaţie publică, agentul economic să deţină şi să utilizeze recipiente speciale pentru deşeuri;
8. este interzisă deteriorarea sub orice formă a spaţiilor verzi;
9. este interzisă depozitarea produselor sau ambalajelor de orice fel pe spaţiile verzi sau pe trotuare; 
10. să se întreţină corespunzător mobilierul stradal, atât în înteriorul cât şi în exteriorul terasei;
11. să fie respectat orarul de funcţionare avizat sau, după caz, perioada de desfăşurare a activităţii de alimentaţie publică stabilită de autoritatea publică;
12. este interzisă prepararea în aer liber a oricăror de sortimente culinare (mici, grătare, frigărui etc.)
13. se interzice închiderea teraselor cu orice fel de material;
14. se interzice amplasarea frigiderelor şi a vitrinelor frigorifice în perimetrul terasei;
15. terasele amplasate vor fi delimitate perimetral, cu parapete mobile sau jardiniere cu caracter sezonier, fără a fi ancorate în pavajul pietonal;
16. nu este permisă aşezarea covoarelor şi a altor asemenea, din materiale plastice şi nici a podeţelor pentru aşezarea mobilierului;
17. se recomandă utilizarea unei sonorizări ambientale decente, în limitele impuse de lege, fără a crea disconfort consumatorilor şi/sau pietonilor; 
Art.43 Agenţii economici ce îşi desfăşoară activitatea comercială pe domeniul public au obligaţia să permită accesul persoanelor cu atribuţiuni de control din cadrul administraţiei public locale şi să prezinte toate documentele solicitate de acestea.

B.  Terase/pavilioane (alte structuri asemănătoare) amplasate ocazional
Art.44  Terenurile aparţinând domeniului public sau privat al Comunei Sucevița pot fi ocupate ocazional, contra cost şi pe o perioadă determinată, fără licitaţie publică, pentru efectuarea comerţului stradal prin amplasarea unor terase/pavilioane (alte structuri asemănătoare), numai cu prilejul unor evenimente a căror desfăşurare este aprobată anterior de către Consiliul local al Comunei Sucevița. Se pot amplasa terase/pavilioane ocazional doar în locurile ce primesc destinaţia specială pentru desfăşurarea evenimentului respectiv;
Art.45 Terasele/pavilioanele (structurile asemănătoare) amplasate pe terenul din domeniul public şi privat vor fi delimitate, perimetral, de parapete mobile sau jardiniere, fără a fi ancorate în pavajul sau asfalt.
Art.46  Terasele pot fi acoperite cu:
(1) copertine tip rulou confecţionate din materiale în culori plăcute, fără imprimeuri sau înscrisuri ce contravin normelor de convieţuire socială;
(2) umbrele realizate din materiale impermeabile rezistente la intemperii, vor avea aceeaşi formă, culoare şi nu vor depăşi limita autorizată a terasei.
Art.47 Atât terasele, cât şi pavilioanele sau structurile asemănătoare, vor fi curate, estetice din punctul de vedere al formei şi coloristicii şi vor fi amplasate simetric, prin raportare la zona arondată desfăşurării acţiunii/evenimentului.
Art.48 Se interzice închiderea teraselor cu orice fel de material.
Art.49 Se interzice amplasarea barurilor, vitrinelor frigorifice şi a ambalajelor în afara unităţii de alimentaţie publică.
Art.50 Se interzice acoperirea pavajului cu orice fel de material textil, sintetic sau platforme provizorii, indiferent din materialele din care sunt utilizate, fără aprobarea serviciului de specialitate;
Art.51  Se interzice ancorarea meselor şi a scaunelor în pavaj.
Art.52 Solicitanţii care deţin terase/pavilioane (alte structuri asemănătoare) ocazionale, sunt obligaţi să asigure curăţenia şi igiena atât în interiorul, cât şi în jurul acestora.
Art.53 Solicitanţii care au debite neachitate şi amenzi contravenţionale sau nu au autorizaţie de funcţionare a punctului de lucru nu pot beneficia de prevederile prezentului regulament (nu au voie să amplaseze terase/pavilioane, altele asemenea, pe domeniul public şi privat al comunei).
Art.54  Orarul de funcţionare al teraselor/pavilioanelor etc. nu va depăşi ora 22:00 a fiecărei zile pentru care s-a aprobat amplasarea, în condiţiile respectării prevederilor art. 38 din prezentul regulament.
Art.55  Se recomandă utilizarea unei sonorizări ambientale decente, în limitele impuse de lege, fără a crea disconfort consumatorilor şi/sau pietonilor.
Art.56  Este obligatorie eliberarea terenului la finele duratei pentru care s-a întocmit acordul pentru ocupare temporară a domeniului public/privat pentru terase sezoniere.
 
Obligaţiile solicitanţilor care amplasează ocazional terase/pavilioane (alte structuri asemănătoare) pe terenul din domeniul public şi privat al comunei:
Art.57 În vederea desfăşurării de activităţi pe terenul din domeniul public/privat al Comunei Sucevița, solicitanţii vor trebui să respecte următoarele cerinţe:
1. în zonele publice pot fi desfăşurate activităţi, de orice natură, numai de către solicitanţii, persoane fizice şi juridice, autorizaţi (abilitaţi);
2. solicitantul care doreşte să desfăşoare activităţi, de orice natură, pe terenul din domeniul public/privat al localităţii, trebuie să dispună de toate acordurile şi avizele legale obligatorii pentru desfăşurarea activităţii şi să achite anticipat taxele pentru ocuparea domeniului public;
3. la punctul de lucru se vor afişa orarul de funcţionare şi datele de identificare ale solicitantului. Pentru desfăşurarea activităţii în oricare punct de lucru, solicitantul trebuie să deţină dovada privind ocuparea legală a domeniului public (acord valabil sau convenţie şi chitanţă privind achitarea taxei de ocupare temporară a domeniului public – în copie) şi documentele organizaţiei (autorizaţie persoană fizică, certificat de înregistrare fiscală etc.);
4. acordul de ocupare temporară a domeniului public se va încheia pe o perioadă ce nu depăşeşte perioada de desfăşurare a acţiunii/evenimentului aprobat anterior;
5. activitatea de alimentaţie publică, precum şi celelalte activităţi ocazionale se vor desfăşura civilizat, cu respectarea normelor privind:
· respectarea amplasamentului;
· igiena şi sănătatea publică;
· protecţia consumatorilor;
· provenienţa şi calitatea mărfurilor;
· protecţia muncii;
· ordinea şi liniştea publică;
6. să fie asigurată păstrarea curăţeniei în zona publică ocupată, iar funcţionarea să nu creeze disconfort riveranilor;
7. este obligatoriu ca la locul de desfăşurare a activităţii de alimentaţie publică, agentul economic să deţină şi să utilizeze recipiente speciale pentru deşeuri;
8. este interzisă deteriorarea sub orice formă a spaţiilor verzi;
9. este interzisă depozitarea produselor sau ambalajelor de orice fel pe spaţiile verzi sau pe trotuare; 
10. să se întreţină corespunzător mobilierul stradal, atît în înteriorul terasei/pavilionului cât şi în exteriorul acesteia;
11. să fie respectat orarul de funcţionare avizat sau, după caz, perioada de desfăşurare a activităţii  stabilită de autoritatea publică;
12. se interzice închiderea teraselor cu orice fel de material;
15. terasele/pavilioanele (alte structuri asemănătoare) amplasate vor fi delimitate perimetral, cu parapete mobile sau jardiniere, fără a fi ancorate în pavaj sau asfalt;
16. nu este permisă aşezarea covoarelor şi a altor asemenea, din materiale plastice şi nici a podeţelor pentru aşezarea mobilierului;
17. se recomandă utilizarea unei sonorizări ambientale decente, în limitele impuse de lege, fără a crea disconfort consumatorilor şi/sau pietonilor. 
Art.58 Solicitanţii ce îşi desfăşoară activitatea pe terenul din domeniul public şi privat al comunei au obligaţia să permită accesul persoanelor cu atribuţiuni de control din cadrul administraţiei public locale şi să prezinte toate documentele solicitate de acestea.

Obligaţiile organizatorilor de evenimente sociale, sportive, culturale sau de agrement pe domeniul public/privat al comunei:
Art.59 În vederea desfăşurării de activităţi sociale, sportive, culturale sau de agrement pe terenul din domeniul public/privat al Comunei Sucevița, solicitanţii vor trebui să respecte următoarele cerinţe:
1. să respecte amplasamentul, suprafaţa atribuită, perioada de desfăşurare şi tipul activităţii autorizate;
2.  prin activitatea desfăşurată sunt obligaţi să nu tulbure liniştea şi ordinea publică, să nu împiedice circulaţia pietonală şi rutieră, să nu deterioreze mobilierul rural, construcţiile, sau zonele verzi din vecinătatea amplasamentului;
3. să deţină toate avizele şi acordurile prevăzute de lege pentru desfăşurarea acţiunii autorizate pe  domeniul public;
4.  prin acţiunile desfăşurate, să nu incite la violenţă sau să creeze stări conflictuale de orice natura (politică, etnică, religioasă etc.);
5.  să achite anticipat taxele datorate bugetului local al comunei;
6. să îşi asume responsabilitatea activităţii desfăşurate în ceea ce priveşte siguranţa participanţilor, să ofere primul ajutor prin persoane abilitate şi să acţioneze corespunzător în situaţii de urgenţă;
7.  să nu desfăşoare activităţi care contravin normelor legale privind protecţia mediului;
8. să nu utilizeze sisteme de amplificare audio, decât cu acordul prealabil al administraţiei locale;
9.  utilizarea însemnelor şi a simbolurilor trebuie corelată cu normele legale din domeniu, în vigoare la data desfăşurării manifestărilor;
10. organizatorii trebuie să asigure numărul suficient de persoane cu sarcini de supraveghere şi îndrumare, astfel încât manifestarea să se deruleze în condiţii corespunzătoare.  

Art.60 Criterii de selecţie a agenţilor economici cu domeniul de activitate comerţ cu produse alimentare sau nealimentare şi a prestatorilor de servicii:
1. Existenţa solicitării, în scris, a intenţiei de participare, în calitate de comerciant/prestator de servicii, la evenimentele organizate în Comuna Sucevița;
2. Prezentarea documentelor care să ateste autorizarea desfăşurării activităţii de comerț cu produse alimentare sau nealimentare/prestării de servicii (autorizație sanitar-veterinară, autorizație de desfășurare activitate ambulantă);
3. Bonitatea financiară – posibilitatea agentului economic de a acoperi cheltuielile de participare;
4. Obligația de a plăti anticipat taxele locale corespunzătoare, precum și a utilităților aferente (apă, canalizare, energie electrică – valoarea estimativă);
5. Obligaţia de a nu figura cu datorii restante faţă de bugetul local al Comunei Sucevița;
6. Obligaţia de a nu se afla într-o situaţie litigioasă cu Comuna Sucevița;
7. Aspectul estetic al dotărilor (în cazul teraselor și al rulotelor comerciale), întreţinerea curăţeniei, respectarea orarului de funcţionare, păstrarea normelor de igienă şi respectarea ordinii şi liniştii publice (în situaţia existenţei unei colaborări anterioare);
8. Dotarea cu echipamente de colectare a deşeurilor rezultate din activitatea comercială;
9. Starea de funcţionare a echipamentelor și asigurarea siguranţei în exploatare;
10. Colaborarea corespunzătoare cu Comuna Sucevița în situaţii anterioare, care să nu se fi soldat cu aplicarea de sancţiuni, controverse, imputaţii sau înregistrarea unor datorii din partea agentului economic;
11. Oferta financiară, în produse sau servicii, privind sprijinul acordat pentru organizarea evenimentului;
12. Recomandări din partea altor unităţi administrativ-teritoriale sau instituţii publice organizatoare de evenimente similare;
13. Informaţii menite să decredibilizeze agentul economic, inclusiv cele de pe internet sau obţinute de la alte unităţi administrativ-teritoriale.

Art.61 Criteriile de selecţie a agenţilor economici cu domeniul de activitate „Parc de distracţii”:
1. Existenţa solicitării, în scris, a intenţiei de participare, în calitate de prestator de servicii, la evenimentele organizate în Comuna Sucevița;
1. Prezentarea documentelor care să ateste autorizarea desfăşurării activităţii de prestator de servicii în domeniul parcurilor de distracţii (certificat de înregistrare fiscală, autorizaţie de funcţionare, verificare ISCIR etc.);
Bonitatea financiară – posibilitatea agentului economic de a acoperi cheltuielile de participare;
Asumarea obligaţiei de a plăti anticipat taxele locale corespunzătoare, precum şi a utilităților aferente (apă, canalizare, energie electrică – valoarea estimativă);
Obligaţia de a nu figura cu datorii restante faţă de bugetul local al Comunei Sucevița;
Obligaţia de a nu se afla într-o situaţie litigioasă cu Comuna Sucevița;
Aspectul estetic al echipamentelor, întreţinerea curăţeniei, respectarea orarului de funcţionare, păstrarea normelor de igienă şi respectarea ordinii şi liniştii publice (în situaţia existenţei unei colaborări anterioare);
Starea de funcţionare a echipamentelor, anul dobândirii, dovada efectuării reviziilor, asigurarea siguranţei în exploatare;
Colaborarea corespunzătoare cu Comuna Sucevița în situaţii anterioare, care să nu se fi soldat cu aplicarea de sancţiuni, controverse, imputaţii sau înregistrarea unor datorii din partea agentului economic;
Oferta financiară, în produse sau servicii, privind sprijinul acordat pentru organizarea evenimentului.
Recomandări din partea altor unităţi administrativ-teritoriale sau instituţii publice organizatoare de evenimente similare;
Informaţii menite să decredibilizeze agentul economic, inclusiv cele de pe internet sau obţinute de la alte unităţi administrativ-teritoriale.

Art.62 Autoritatea publică locală poate interveni, ori de câte ori este necesar, prin reaşezarea amplasamentelor autorizate sau prin sistarea emiterii unui nou acord de amplasare. Intervenţia are în vedere situaţii în care interesul public (efectuarea de lucrări publice, desfăşurarea unor evenimente publice neprevăzute la data întocmirii acordului sau situaţii impuse de respectarea normelor de intervenţii în caz de urgenţă etc.) impun reconfigurarea amplasamentelor ori asigurarea unor că de acces.
Art.63  În cazul în care se constată amplasarea pe domeniul public de mobilier stradal neautorizat, acesta va fi ridicat deîndată şi necondiţionat, prin măsuri administrative, de către personaul abilitat din cadrul Primăriei comunei Sucevița.

CAPITOLUL VI
CONTRAVENTII SI SANCTIUNI

Art.64 Nerespectarea prevederilor prezentului regulament sau neîndeplinirea obligaţiilor stabilite prin acesta, atrage după sine răspunderea materială şi contravenţională, după caz.
Art.65  Constituie contravenţii, conform prevederilor prezentului regulament, săvârşirea următoarelor fapte, dacă nu sunt comise în astfel de condiţii încât, potrivit legii penale, să fie  considerate infracţiuni:
(1) ocuparea domeniului public/privat al Comunei Sucevița, fără acord de amplasament emis de Primaria Comunei Sucevița - amenda contravenţională: de la 500 la 1500 lei;
(2) ocuparea domeniului public/privat fără plata taxelor legale stabilite de Consiliul Local al Comunei Sucevița - amenda contravenţională: de la 500 la 1500 lei;
(3) nerespectarea amplasamentului, a suprafeţei ocupate sau comercializarea altor produse decât cele autorizate - amenda contravenţională: de la 500 la 1500 lei;
(4) utilizarea altui mobilier stradal decât cel autorizat - amenda contravenţională: de la 500 la 1000 lei;
(5) neîntreţinerea curăţeniei şi a spatiilor verzi din vecinătatea amplasamentului sau a zonei aferente desfăşurării activităţii comerciale - amenda contravenţională: de la 400 la 1000 lei;
(6) nerespectarea orarului de funcţionare - amenda contravenţională: de la 500 la 1000 lei;
(7) desfăşurarea jocurilor de artificii fără acordul Primăriei Comunei Sucevița sau nerespectarea condiţiilor de desfăşurare a acestora - amenda contravenţională: de la 500 la 1000 lei;
(8) nerespectarea obligaţiei privind eliberarea domeniului public/privat în urma somaţiei scrise şi continuarea activităţii după ce s-a dispus sistarea acesteia - amenda contravenţională: de la 1000 la 2000 lei;
(9) nerespectarea obligaţiei privind asigurarea accesului maşinilor de intervenţii în cazuri de urgenţe - amenda contravenţională: de la 1000 la 2000 lei;
(10) refuzul nejustificat al comerciantului de a se supune controlului, inclusiv refuzul de a prezenta actele solicitate cu ocazia efectuării acţiunilor de control sau neprezentarea actelor solicitate în baza invitaţiei scrise: amenda contravenţională: de la 1000 la 2000 lei; 
(11) nerespectarea obligaţiilor asumate prin acordul de amplasare emis de autoritatea publică, în ceea ce priveşte respectarea liniştii şi ordinii publice, refuzul de a încheia contractul cu operatorul serviciului de salubrizare - amenda contravenţională: de la 500 la 1000 lei;
(12) nerespectarea obligaţiei de a preda terenul liber de sarcini la terminarea activităţilor şi/sau ca urmare a somaţiei de eliberare a amplasamentului - amenda contravenţională: de la 500 la 1000 lei;
Art.66 Pe lângă sancţiunile contravenţionale principale stabilite în prezentul regulament, se pot aplica şi următoarele sancţiuni contravenţionale complementare:
- revocarea acordului de amplasare pe terenul din domeniul public/privat al Comunei Sucevița;
- desfiinţarea tuturor amenajărilor şi eliberarea amplasamentului.
Art.67  În cazul în care contravenientul nu se va conforma la executarea lucrărilor de desfiinţare, primăria va desfiinţa amenajările pe cale administrativă, fără sesizarea organelor judecătoreşti, urmând ca toate cheltuielile ocazionate de aceasta desfiinţare să fie suportate de comerciant.
        Art.68  În situaţia în care o structură de vânzare este amplasată fără a fi parcurs procedura stabilită de prezentul regulament, dar îndeplineşte condiţiile pentru a fi autorizată, acordul de amplasare se poate emite numai după achitarea amenzii contravenţionale, în caz contrar, structura va fi desfiinţată. În ambele situaţii se va proceda la recuperarea taxei, datorate de la data constatării ocupării pînă la data eliberării terenului inclusiv a majorărilor de întârziere, stabilite de Codul de Procedura Fiscală. 
        Art.69  Constatarea contravenţiilor şi aplicarea sancţiunilor prevăzute în acest regulament se face de către personalul abilitat din cadrul Primăriei comunei Sucevița. 
        Art.70 Contravenţiilor prevăzute la art. 65 le sunt aplicabile dispoziţiile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare.

CAPITOLUL VII
REGLEMENTARI FISCALE

Art.71 Operatorii economici care desfăşoară activităţi pe terenul din domeniul public/privat al Comunei Sucevița, datorează o taxă locală la bugetul local al comunei. 
Art.72 (1) Taxa de utilizare a terenului din domeniul public/privat se datorează pentru întreaga durată de ocupare a terenului şi se va calcula conform anexei la hotărârea consiliului local de stabilire a impozitelor şi taxelor locale pentru anul respectiv.
(2) Încetarea activităţii nu exonerează ocupantul terenului de plata taxei (despăgubirilor).
Art.73 În cazul activităţilor şi acţiunilor nonprofit, de interes public sau cu impact social, promovate de organizaţii, fundaţii şi alte asemenea se pot acorda scutiri de taxă, prin dispoziţia primarului.

DISPOZITȚII FINALE

       Art.74 Persoanele fizice sau persoanele juridice care au ocupat terenul din domeniul public/privat al localităţii şi care au fost sancţionate, în mod repetat, pentru nerespectarea condiţiilor prezentului regulament, nu vor putea participa la nici o altă procedură organizată pentru ocuparea terenului din domeniului public/privat în vederea desfăşurării oricărui tip de activitate.
Art.75  Prezentul regulament se aplică de la data aprobării lui de către Consiliul Local al comunei Sucevița.

Anexa nr. 1

JUDETUL SUCEAVA                                                                                       
COMUNA SUCEVIȚA


DOMNULE PRIMAR,



Subsemnatul/a ______________________________________ reprezentant al _____________________________________ cu sediul fiscal /domiciliul fiscal în județul Suceava,  __________________________________ înregistrat(ă) la Registrul Comerţului sub nr. ____/______/______ cod de înregistrare fiscală, C.N.P. ___________________,   vă rog să aprobaţi ocuparea terenului în suprafaţă de ______ mp, aparţinând domeniului public/privat al Comunei Sucevița în locaţia ___________________________.

Solicit acest lucru în vederea amplasării unei terase sezoniere / punct de lucru ocazional în  pentru perioada: __________________.

Plata taxelor corespunzătoare se va face la casieria Serviciului de impozite şi taxe din cadrul Comunei Sucevița sau prin ordin de plată în contul bugetului local al Comunei Sucevița deschis la unitatea trezoreriei publice.

Declar că voi respecta întocmai condiţiile impuse de Regulamentul pentru ocuparea domeniului public/privat al Comunei Sucevița, în vederea desfăşurării de activităţi sezoniere şi ocazionale.



	Data:
______________
	Semnătura şi ştampila:
_________________________




                          
                                                                     


















Anexa nr. 2


JUDETUL SUCEAVA                                                                                       
COMUNA SUCEVIȚA


ACORD nr. _______
pentru ocuparea temporară a terenului din domeniul public/privat al Comunei Sucevița  în vederea desfăşurării de activităţi sezoniere şi ocazionale


I. Părţile contractante 

COMUNA SUCEVIȚA, cu sediul în Comuna Sucevița, str. Calea Movilestilor nr. 153, jud. Suceava, reprezentat prin primar BODNARESCU Liviu, în calitate de proprietar  
        şi
___________________________, cu sediul/domiciliul în localitatea ______________, judeţul ______ str. ________________ nr. ___, bl. ___, ap. ___, CUI/CNP ________________, reprezentată prin ____________________, în calitate de beneficiar.

Ţinând cont de prevederile Regulamentului pentru ocuparea temporară a terenului din domeniul public/privat al Comunei Sucevița în vederea desfăşurării de activităţi sezoniere şi ocazionale şi a Hotărârii Consiliului Local nr. ___ /______ privind stabilirea impozitelor şi taxelor locale pentru anul ______.

II. Obiectul contractului

Contractul are drept obiect cedarea folosinţei terenului în suprafaţă de _____ mp aparţinând domeniului public/privat al Comunei Sucevița situat pe strada ___________________ nr._____ în vederea desfăşurării activităţii sezoniere / ocazionale.
Amplasarea teraselor sezoniere se realizează numai în baza avizului Serviciului de urbanism şi amenajarea teritoriului.

III. Preţul contractului
        
Taxa pentru ocuparea temporară a terenului din domeniul public/privat este de ______ lei/mp/zi stabilită prin H.C.L. nr. ____/_____ privind impozitele şi taxele locale pentru anul ____. Pentru perioada stabilită în acord suma stabilită este de _______ lei (se înmulţeşte taxa exprimată în lei/mp/zi cu suprafaţa folosită şi cu numărul de zile de ocupare a terenului).

Taxa datorată este zilnică şi se achită anticipat, lunar, începând cu data încheierii acordului, pentru toată perioada de ocupare a locului public. Plata se face la casieria Compartimentului financiar-contabil – Birou Impozite şi taxe sau prin virament în contul RO18TREZ59521A300530XXXX deschis la Trezoreria Rădăuţi.
                    
IV. Durata contractului 

Perioada de ocupare a terenului aparţinând domeniului public/privat al Comunei Sucevița este ______ zile, începând cu data de ____________ până la data de _______________ .
 
V. Obligaţiile beneficiarului   

Ocupantul domeniului public are următoarele obligaţii:
- (conform art. 42, 57 şi 59 din Regulament, în funcţie de natura activităţii)

VI. Obligaţiile proprietarului

1. Să pună la dispoziţia beneficiarului în stare bună de folosinţă terenul pe care se va desfăşura activitatea sezonieră/ocazională;
2. Să-i asigure beneficiarului folosinţa liniştită şi netulburată a terenului;
3. Să nu efectueze acte care ar putea restrânge folosinţa terenului decât în cazul în care utilitatea şi interesul public o cer;

VII.  Încetarea contractului

       Prezentul contract poate înceta în următoarele situaţii:
a) Prin acordul ambelor părţi consemnat în scris;
b) La expirarea termenului pentru care a fost încheiat;
c) Prin denunţarea unilaterală de către oricare dintre părţi, la orice moment, prin notificare scrisă cu cel puţin 5 zile anterior datei dorite pentru încetare;
d) Prin reziliere, pentru neexecutarea culpabilă a obligaţiilor de către o parte. Rezilierea va opera de drept, printr-o simplă notificare, fără nici un fel de alte formalităţi sau intervenţie a instanţei de judecată;

VIII. Răspunderea

Nerespectarea obligaţiilor prevăzute la capitolul V din contract se sancţionează cu amendă conform Regulamentului, obligaţia desfiinţării terasei şi eliberarea amplasamentului.
Nerespectarea somaţiei de eliberare a terenului duce la ridicarea pe cale administrativă a mobilierului urban şi a eventualului stoc de marfă deţinut de comerciant, cu suportarea de către acesta a cheltuielilor ocazionate de această procedură.
Bunurile ridicate de proprietar vor fi păstrate în custodie 15 zile calendaristice, perioadă în care beneficiarul trebuie să achite toate debitele ocazionate de procedură. In caz contrar, bunurile reţinute în custodie vor fi valorificate sau casate, conform prevederilor legale în vigoare. Toate cheltuielile ocazionate de această procedură vor fi facturate beneficiarului.
Prezentul contract reprezintă acordul părţilor pentru amplasarea terasei şi desfăşurarea activităţii pe amplasamentul atribuit.
 
	Proprietar,
COMUNA SUCEVIȚA
Primar,
BODNARESCU Liviu



	Beneficiar,

	Secretar General al Comunei,



	

	Contabil,
SEHLANEC Aura Mariana

